Il-Kummissjoni Ewropea ssejjaħ lill-Istati Membri tal-UE biex jappoġġaw l-operazzjonijiet tal-merkanzija bl-ajru matul il-kriżi tal-coronavirus. Il-gwida l-ġdida tagħti rakkomandazzjoni tal-passi operazzjonali u organizzazzjonali li għandhom jittieħdu biex jinżammu għaddejjin il-flussi essenzjali tat-trasport, inklużi l-provvisti mediċi u l-persunal. Il-Kummissarju għat-Trasport Adina Vălean iddikjarat: “Il-merkanzija bl-ajru tammonta għal madwar 35 % tal-kummerċ dinji skont il-valur u hija parti ewlenija mit-trasport tal-merkanzija. Din iżżomm il-funzjonament tal-ktajjen tal-provvista globali ta' ħafna mill-aktar materjali ta' valur għoli u tikkumplimenta b'mod kritiku t-trasport tal-merkanzija bl-art u bil-baħar. Qed nipprovdu miżuri konkreti biex inżommu servizzi bħal dawn għaddejjin, inkluż fuq l-ajruplani tal-passiġġieri. Il-prodotti sensittivi għaż-żmien, bħall-mediċini, jeħtieġ li jiġu ttrasportati bl-ajru. Il-linji gwida adottati llum fihom ukoll rakkomandazzjonijiet dwar it-tneħħija jew it-turija ta' flessibilità fil-curfews ta' billejl jew fir-restrizzjonijiet ta' slots fl-ajruporti, kif ukoll miżuri speċjali dwar il-persunal tal-merkanzija bl-ajru.” Il-miżuri jinkludu stedina għall-Istati Membri biex jagħtu drittijiet tat-traffiku temporanji għall-operazzjonijiet tal-merkanzija addizzjonali minn barra l-UE f'każ li normalment ikunu japplikaw xi restrizzjonijiet, anke jekk dawn l-operazzjonijiet tal-merkanzija jitwettqu b'inġenji tal-ajru tal-passiġġieri. L-Istati Membri ngħataw parir ukoll biex ineħħu temporanjament il-curfews ta' billejl u/jew ir-restrizzjonijiet ta' slots fl-ajruporti għall-operazzjonijiet essenzjali tal-merkanzija bl-ajru, u biex jiffaċilitaw l-użu tal-inġenji tal-ajru tal-passiġġieri għall-operazzjonijiet tal-merkanzija biss. L-ekwipaġġ tal-ajruplan li jopera l-ingenju tal-ajru għandu jkun eżentat mir-restrizzjonijiet tal-ivvjaġġar jekk ma juri l-ebda sintomi. Huwa kruċjali li l-ajruporti miftuħin ikollhom kapaċità suffiċjenti biex jittrattaw il-merkanzija ttrasportata bl-ajru, u jdaħħlu fis-seħħ miżuri speċjali għall-persunal tat-trasport involut fit-trasport tal-oġġetti. Dawn il-miżuri eċċezzjonali se jkunu temporanji sakemm iddum il-kriżi tal-coronavirus. Kwalunkwe restrizzjoni li tkun inkompatibbli mal-liġi tal-Unjoni għandha titneħħa. Il-Kummissjoni qed tappella wkoll lill-pajjiżi terzi kollha biex iżommu lura minn restrizzjonijiet bla bżonn fuq l-operazzjonijiet tal-merkanzija bl-ajru, b'mod partikolari dawk li jkunu inkompatibbli mal-ftehimiet fis-seħħ. Dan huwa fl-interess komuni tal-kontinwità tal-katina tal-provvista għall-oġġetti, inklużi dawk essenzjali, bħall-prodotti speċjalizzati ħafna, urġenti u kritiċi, pereżempju l-provvisti mediċi. Sfond Is-servizzi tal-merkanzija bl-ajru kontinwi u mingħajr interruzzjonijiet huma vitali għall-ekonomija u għall-ġlieda kontra l-coronavirus. Il-ktajjen tal-provvista Ewropej u globali jiddependu fuqhom, u l-merkanzija bl-ajru għandha tkun kapaċi twassal, b'mod kontinwu, prodotti bħal ikel, provvisti mediċi u prodotti oħra, li huma kruċjali għall-funzjonament tal-ktajjen tal-provvista vulnerabbli. Il-Linji Gwida għall-miżuri ta' ġestjoni tal-fruntieri biex tiġi protetta s-saħħa u tiġi żgurata d-disponibbiltà tal-oġġetti u tas-servizzi essenzjali adottati mill-Kummissjoni Ewropea fis-16 ta' Marzu 2020, jenfasizzaw il-prinċipju li l-fruntieri interni kollha tal-UE għandhom jibqgħu miftuħa għall-merkanzija u li l-ktajjen tal-provvista għall-prodotti essenzjali jridu jkomplu jiffunzjonaw. L-Istati Membri għandhom jimplimentaw bis-sħiħ dawn il-linji gwida fil-punti tal-qsim kollha tal-fruntieri interni. Il-Komunikazzjoni dwar l-implimentazzjoni ta' korsiji ħodor li ġiet adottata mill-Kummissjoni Ewropea fit-23 ta' Marzu 2020 hija maħsuba biex tiżgura fluss kontinwu ta' oġġetti fl-UE kollha b'mod kooperattiv biex jiġi żgurat li l-merkanzija kollha, inklużi l-oġġetti essenzjali bħall-ikel u l-provvisti mediċi, iżda mhux biss, tasal fid-destinazzjoni tagħha malajr, mingħajr l-ebda dewmien. Għal Aktar Informazzjoni Rispons tal-UE għat-tifqigħa tal-Coronavirus Ħarsa ġenerali lejn il-miżuri nazzjonali skont il-pajjiż Komunikazzjoni dwar l-implimentazzjoni ta' korsiji ħodor